Ġamri kien minsub fuq il-ħajt tal-għalqa jlaqqax maqbad ta' moħriet. Kemm kemm jitħarrek għadda minn taħtu Sidor ta' Żebbeġ biż-żiemel tiegħu, ċeklem, ċeklem, miexi warajh, rasu 'l isfel, għajnejh ġamra u rkobbtejh jirtogħdu. "Saħħa Ġam, għandi ż-żiemel magħdur sewwa." Iż-żiemel ta' Doru kien immantar bħalu, il-ġimgħa l-oħra." "Iva Ġam? x'għamillu?" "Bellagħlu qasba kbira żejt imħallat bil-pitrolju." "Għid is-sew? Xi ħaġa rrid nagħmillu… Saħħa Ġam." "Saħħa Sidor." L-għada Ġamri lemaħ lil Sidor tiela' ħosbien mill-isqaq bil-kappestru tal-ħabel fuq driegħu. Wasal ħdejh u wrieh il-kappestru. "Miet iż-żiemel," qallu, "tajtu ż-żejt u l-pitrolju kif wasalt u mal-lejl ibbies. Ma swietx id-duwa ta' Doru." "Tarax,"qal Ġamri, "hekk ġralu lil Doru, iż-żiemel miet wara siegħa li tah iż-żejt." "jien, mingħalija, iż-żiemel ta' Doru fieq." "U lanqas għidtli l-bieraħ?" "Le, saħħa Ġam." "Saħħa Sidor." Ftit titlef kliem il-bdiewa. Dr. Temi Zammit Ġabra ta' kitba 1937